*****

ΚΑΝΟΝΙΣΜΟΣ (ΕΟΚ) αριθ. 3816/88 ΤΗΣ ΕΠΙΤΡΟΠΗΣ

της 7ης Δεκεμβρίου 1988

περί θεσπίσεως των λεπτομερειών εφαρμογής για τη χορήγηση ενίσχυσης προσαρμογής στη βιομηχανία ραφιναρίσματος της προτιμησιακής ακατέργαστης ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως της αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 2306/88 (2), και ιδίως το άρθρο 9 παράγραφος 6 και το άρθρο 39 δεύτερο εδάφιο,

Εκτιμώντας:

ότι το άρθρο 9 παράγραφος 4β του κανονισμού (ΕΟΚ) αριθ. 1785/81 προβλέπει ότι, κατά τη διάρκεια των περιόδων 1987/88 έως 1990/91, χορηγείται, ως μέτρο παρεμβάσεως, ενίσχυση προσαρμογής στη βιομηχανία ραφιναρίσματος της προτιμησιακής ακατέργαστης ζάχαρης ζαχαροκάλαμου στην Κοινότητα· ότι οι διατάξεις αυτές προβλέπουν επίσης ότι η χορήγηση αυτής της ενισχύσεως προσαρμογής μπορεί να γίνεται μέσα στα όρια των ποσοτήτων που ορίζονται στις πράξεις που αναφέρονται στο άρθρο 33 του κανονισμού (ΕΟΚ) αριθ. 1785/81·

ότι η ζάχαρη που μπορεί να επωφεληθεί της ενισχύσεως στο ραφινάρισμα πρέπει να είναι προτιμησιακή ζάχαρη κατά την έννοια του άρθρου 33 του κανονισμού (ΕΟΚ) αριθ. 1785/81· ότι, για να εξασφαλισθεί η καταγωγή της ζάχαρης αυτής και για να ελέγχεται η εισαγωγή της στην Κοινότητα θα πρέπει να γίνεται αναφορά στις διατάξεις και στα έγγραφα που προβλέπονται από τον κανονισμό (ΕΟΚ) αριθ. 2782/76 της Επιτροπής της 17ης Νοεμβρίου 1986 περί καθορισμού των λεπτομερειών εισαγωγής για τις προτιμησιακές ζάχαρες (3), όπως τροποποιήθηκε τελευταία από τον κανονισμό (ΕΟΚ) αριθ. 1714/88 (4)·

ότι είναι αναγκαίο, για τη χορήγηση της ενίσχυσης, να προβλεφθούν τα κατάλληλα μέτρα ελέγχου της ραφιναρισμένης ζάχαρης και να ορισθεί γι' αυτό η έννοια του ραφιναρίσματος, όπως επίσης ο τύπος της αποδόσεως της εν λόγω ακατέργαστης ζάχαρης καθώς και η υποχρέωση προσφυγής για τις αναλύσεις σε εργαστήριο εγκεκριμένο από τις αρμόδιες αρχές του κράτους μέλους όπου πραγματοποιείται το ραφινάρισμα·

ότι το άρθρο 9 παράγραφος 4β του κανονισμού (ΕΟΚ) αριθ. 1785/81 που καθιερώνει την εν λόγω ενίσχυση εφαρμόζεται από την περίοδο εμπορίας 1987/88, δηλαδή από την 1η Ιουλίου 1987· ότι, δεδομένου ότι δεν είναι δυνατή η αναδρομική εφαρμογή των διατάξεων του παρόντος κανονισμού από την ημερομηνία αυτή σε ζάχαρη που έχει ήδη ραφιναρισθεί, θα πρέπει να επιτραπεί, εφόσον είναι αναγκαίο, να πραγματοποιούνται οι αναλύσεις σε μη εγκεκριμένα εργαστήρια·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η ενίσχυση που αναφέρεται στο άρθρο 9 παράγραφος 4β πρώτο εδάφιο του κανονισμού (ΕΟΚ) αριθ. 1785/81, εφεξής ονομαζομένη « η ενίσχυση», χορηγείται μετά από αίτηση της επιχειρήσεως που έχει ραφινάρει την εν λόγω προτιμησιακή ακατέργαστη ζάχαρη, η οποία υποβάλλεται στις αρμόδιες αρχές του κράτους μέλους στο έδαφος του οποίου έχει γίνει το ραφινάρισμα.

2. Η αίτηση χορηγήσεως της ενίσχυσης πρέπει να συνοδεύεται από την απόδειξη ότι η ραφιναρισμένη ζάχαρη έχει ληφθεί από προτιμησιακή ακατέργαστη ζάχαρη που έχει εισαχθεί στην Κοινότητα σύμφωνα με τον κανονισμό (ΕΟΚ) αριθ. 2782/76.

Η απόδειξη αυτή παρέχεται με την προσκόμιση του προτύπου του εγγράφου που αναφέρεται, ανάλογα με την περίπτωση, στο άρθρο 6 παράγραφος 1 ή στο άρθρο 7 παράγραφοι 1 και 2 του κανονισμού (ΕΟΚ) αριθ. 2782/76, ή αντίγραφο των εγγράφων αυτών που επικυρώνονται από τις αρμόδιες αρχές του κράτους μέλους εισαγωγής. Οι αρχές αυτές θέτουν στη θέση 8 του αντιγράφου αυτού τις ενδείξεις που αναφέρονται, κατά περίπτωση, στο άρθρο 6 παράγραφος 2 ή στο άρθρο 7 παράγραφος 3 του εν λόγω κανονισμού.

3. Για τη χορήγηση της ενίσχυσης:

α) νοείται ως ραφινάρισμα η μεταποίηση στην επιχείρηση του αιτούντος, όπως ορίζεται στο άρθρο 9 παράγραφος 4 τρίτο εδάφιο του κανονισμού (ΕΟΚ) αριθ. 1785/81, ακατέργαστης ζάχαρης, κατά την έννοια του άρθρου 1 παράγραφος 2 στοιχείο β) του εν λόγω κανονισμού, σε λευκή ζάχαρη, κατά την έννοια του άρθρου 1 παράγραφος 2 στοιχείο α) του ίδιου κανονισμού·

β) η εν λόγω ακατέργαστη ζάχαρη τίθεται υπό τελωνειακό έλεγχο ή υπό άλλο διοικητικό έλεγχο που παρέχει ισοδύναμες εγγυήσεις.

4. Για τον καθορισμό της ενίσχυσης, η απόδοση της εν λόγω ακατέργαστης ζάχαρης υπολογίζεται μειώνοντας κατά 100 το διπλάσιο του βαθμού πολοσκοπήσεως της ζάχαρης αυτής.

5. Οι αναλύσεις πραγματοποιούνται κατά την παραλαβή από εργαστήριο εγκεκριμένο από τις αρμόδιες αρχές του κράτους μέλους στο έδαφος του οποίου θα γίνει ραφινάρισμα.

Εντούτοις, αν η ζάχαρη έχει ήδη αποτελέσει αντικείμενο αναλύσεων για τη διαπίστωση της αποδόσεως πριν από την

έναρξη ισχύος του παρόντος κανονισμού, θεωρείται ότι οι αναλύσεις ανταποκρίνονται στις απαιτήσεις που αναφέρονται στο πρώτο εδάφιο.

Άρθρο 2

Το ενδιαφερόμενο κράτος μέλος ανακοινώνει στην Επιτροπή, για κάθε ημερολογιακό τρίμηνο κατά τον μήνα που έπεται του εν λόγω τριμήνου, τις ποσότητες εκφρασμένες σε λευκή ζάχαρη για τις οποίες χορηγήθηκε η ενίσχυση καθώς και τα ποσά σε εθνικό νόμισμα που αντιστοιχούν στις ποσότητες αυτές.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Δεκεμβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 201 της 27. 7. 1988, σ. 65.

(3) ΕΕ αριθ. L 318 της 18. 11. 1976, σ. 13.

(4) ΕΕ αριθ. L 152 της 18. 6. 1988, σ. 23.